ΚΑΝΟΝΙΣΜΟΣ (ΕΟΚ) αριθ. 1860/93 ΤΗΣ ΕΠΙΤΡΟΠΗΣ της 12ης Ιουλίου 1993 σχετικά με τα μεταβατικά μέτρα για την περίοδο εμπορίας 1993/94 που αφορούν τους όρους χορήγησης αντισταθμιστικής πληρωμής για το μη κλωστικό λίνο

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1765/92 του Συμβουλίου της 30ής Ιουνίου 1992 για τη θέσπιση καθεστώτος στήριξης των παραγωγών ορισμένων αροτραίων καλλιεργειών (1), όπως τροποποιήθηκε τελευταία από τον κανονισμό (ΕΟΚ) αριθ. 1552/93 (2), και ιδίως τα άρθρα 16 και 17α,

Εκτιμώντας:

ότι, λαμβανομένης υπόψη της ημερομηνίας ένταξης του μη κλωστικού λίνου από την περίοδο 1993/94 στο καθεστώς στήριξης που προβλέπεται στον κανονισμό (ΕΟΚ) αριθ. 1765/92 σε αντικατάσταση του καθεστώτος που έχει θεσπιστεί με τον κανονισμό (ΕΟΚ) αριθ. 569/76 του Συμβουλίου (3), όπως τροποποιήθηκε τελευταία από τον κανονισμό (ΕΟΚ) αριθ. 2048/92 (4), ενδείκνυται, αφενός, να απαλλαγούν οι παραγωγοί από ορισμένες υποχρεώσεις που προβλέπονται στον κανονισμό (ΕΟΚ) αριθ. 1765/92 και, αφετέρου, να μην υπαχθούν στο ολοκληρωμένο σύστημα διαχείρισης και ελέγχου που θέσπισε ο κανονισμός (ΕΟΚ) αριθ. 3508/92 του Συμβουλίου (5)-

ότι πρέπει να ληφθούν υπόψη, για την επιλεξιμότητα της αντισταθμιστικής πληρωμής που αναφέρεται στο άρθρο 6α παράγραφος 2 του κανονισμού (ΕΟΚ) αριθ. 1765/92 και για να διευκολυνθεί το πέρασμα από το προηγούμενο καθεστώς στο καθεστώς που θα ισχύσει από την 1η Ιουλίου 1993, οι νόμιμες προσδοκίες των παραγωγών οι οποίοι είχαν σπείρει σπόρους λίνου κατά το 1993 ανεξαρτήτως των προηγουμένων χρησιμοποιήσεων των γαιών που έχουν σπαρθεί με τον τρόπο αυτό-

ότι πρέπει να προβλεφθεί ότι τα κράτη μέλη παραγωγής λαμβάνουν τα αναγκαία μέτρα ελέγχου για τη διασφάλιση της καλής λειτουργίας του καθεστώτος ενίσχυσης- ότι ο σκοπός αυτός μπορεί να επιτευχθεί, εάν προβλεφθεί ότι εξακολουθούν να εφαρμόζονται οι διατάξεις σχετικά με την υποβολή και τον έλεγχο των δηλώσεων των εκτάσεων που έχουν σπαρθεί, οι προβλεπόμενες από τον κανονισμό (ΕΟΚ) αριθ. 1799/76 της Επιτροπής της 22ας Ιουλίου 1976 περί των λεπτομερειών εφαρμογής των ειδικών μέτρων για τους σπόρους λίνου (6), όπως τροποποιήθηκε τελευταία από τον κανονισμό (ΕΟΚ) αριθ. 3530/92 (7)-

ότι πρέπει να προβλεφθεί ότι η Επιτροπή διαπιστώνει κάθε υπέρβαση της μέγιστης εγγυημένης έκτασης, την οποία καθόρισε το Συμβούλιο, και καθορίζει τη συνακόλουθη μείωση του αντισταθμιστικού ποσού- ότι, με στόχο την ορθή εφαρμογή του καθεστώτος ενίσχυσης, ενδείκνυται να καθοριστούν τα στοιχεία που πρέπει να ανακοινώνονται στην Επιτροπή από τα κράτη μέλη-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Λιπαρών Ουσιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η αντισταθμιστική πληρωμή για το μη κλωστικό λίνο που αναφέρεται στο άρθρο 6α του κανονισμού (ΕΟΚ) αριθ. 1765/92 χορηγείται για την περίοδο 1993/94 σύμφωνα με τους όρους που καθορίζονται στα επόμενα άρθρα.

Άρθρο 2

Κατά την έννοια του παρόντος κανονισμού νοείται ως:

α) "αντισταθμιστική πληρωμή": η μεταβίβαση χρηματικού ποσού στον παραγωγό από την αρμόδια αρχή του κράτους μέλους, στο έδαφος του οποίου βρίσκονται οι επιλέξιμες εκτάσεις-

β) "περιφέρεια παραγωγής": μια περιφέρεια καθορισμένη κατά την έννοια του άρθρου 3 παράγραφος 1 του κανονισμού (ΕΟΚ) αριθ. 1765/92.

Άρθρο 3

Για τους σκοπούς της χορήγησης της αντισταθμιστικής πληρωμής για το μη κλωστικό λίνο, όσον αφορά την περίοδο 1993/94:

- οι βασικές εκτάσεις που καθορίζονται στον κανονισμό (ΕΟΚ) αριθ. 845/93 της Επιτροπής (8) δεν τροποποιούνται,

- οι εκτάσεις μη κλωστικού λίνου για τις οποίες δίδεται η αντισταθμιστική πληρωμή που αναφέρεται στο άρθρο 6α του κανονισμού (ΕΟΚ) αριθ. 1765/92 δεν λαμβάνονται υπόψη για τον καθορισμό της ενδεχόμενης υπέρβασης των βασικών αυτών εκτάσεων,

- το άρθρο 2 παράγραφος 5, τα άρθρα 7 και 8 και το άρθρο 10 παράγραφος 2 του κανονισμού (ΕΟΚ) αριθ. 1765/92, καθώς και οι διατάξεις οι σχετικές με το σύστημα διαχείρισης και ελέγχου σχετικά με ορισμένα καθεστώτα κοινοτικών ενισχύσεων που θεσπίστηκε με τον κανονισμό (ΕΟΚ) αριθ. 3508/92 δεν εφαρμόζονται.

Άρθρο 4

Κατά παρέκκλιση από το άρθρο 9 του κανονισμού (ΕΟΚ) αριθ. 1765/92 και για την περίοδο εμπορίας 1993/94, οι εκτάσεις που έχουν σπαρθεί με μη κλωστικό λίνο κατά το 1993 είναι επιλέξιμες για την αντισταθμιστική πληρωμή που αναφέρεται στο άρθρο 6α παράγραφος 2 του ιδίου αυτού κανονισμού, με εξαίρεση τις εκτάσεις που χρησιμοποιούνται για την υποχρεωτική παύση καλλιέργειας γαιών σύμφωνα με τον κανονισμό (ΕΟΚ) αριθ. 334/93 της Επιτροπής (9).

Άρθρο 5

Εάν οι επιλέξιμες εκτάσεις ενός παραγωγού βρίσκονται σε περισσότερες περιφέρειες παραγωγής, το καταβλητέο ποσό καθορίζεται βάσει της τοποθεσίας κάθε έκτασης που περιλαμβάνεται στην αίτηση.

Άρθρο 6

1. Όσον αφορά τις σπαρμένες εκτάσεις, εφαρμόζονται οι διατάξεις του άρθρου 3 του κανονισμού (ΕΟΚ) αριθ. 1774/76 του Συμβουλίου (10) και οι διατάξεις των άρθρων 1, 8, 8α, 8β, 12α και 15 του κανονισμού (ΕΟΚ) αριθ. 1799/76.

Η δήλωση των εκτάσεων που έχουν σπαρθεί σύμφωνα με το άρθρο 8 του κανονισμού (ΕΟΚ) αριθ. 1799/76 ισοδυναμεί με αίτηση ενίσχυσης.

2. Για να μπορέσει να χορηγηθεί αντισταθμιστική πληρωμή σε μια έκταση, πρέπει η έκταση αυτή να έχει σπαρθεί συνολικά σύμφωνα με τους κανόνες που αναγνωρίζονται σε τοπικό επίπεδο και να καλλιεργείται τουλάχιστον μέχρις ότου αρχίσει η περίοδος άνθησης υπό κανονικές συνθήκες ανάπτυξης. Πρέπει, επιπλέον, να καλλιεργείται τουλάχιστον έως τις 31 Ιουλίου 1993, εκτός από τις περιπτώσεις κατά τις οποίες η συγκομιδή πραγματοποιείται στο στάδιο πλήρους ωριμάνσεως πριν από την ημερομηνία αυτή.

Άρθρο 7

1. Εάν η Επιτροπή διαπιστώσει ότι η κοινοτική έκταση μη κλωστικού λίνου που έχει σπαρθεί κατά το 1993 για την οποία έχουν υποβληθεί αιτήσεις αντισταθμιστικής πληρωμής, σύμφωνα με τον παρόντα κανονισμό, υπερβαίνει τα 266 000 εκτάρια, καθορίζει, σύμφωνα με τη διαδικασία που προβλέπεται στο άρθρο 38 του κανονισμού (ΕΟΚ) αριθ. 136/66/ΕΟΚ του Συμβουλίου (11) και το αργότερο μέχρι τις 15 Οκτωβρίου 1993, το ποσό της αντισταθμιστικής πληρωμής που πρέπει να καταβληθεί εφαρμόζοντας μείωση κατά 1 % της αντισταθμιστικής πληρωμής που αναφέρεται στο άρθρο 6α του κανονισμού (ΕΟΚ) αριθ. 1765/92 για κάθε υπέρβαση κατά 1 % της μέγιστης έκτασης.

Άρθρο 8

Για τους σκοπούς της χορήγησης που αναφέρεται στο άρθρο 7, τα κράτη μέλη γνωστοποιούν στην Επιτροπή το αργότερο στις 15 Σεπτεμβρίου 1993 τις εκτάσεις που έχουν σπαρθεί με μη υφαντικό λίνο κατά το 1993.

Άρθρο 9

Τα κράτη μέλη λαμβάνουν τα αναγκαία συμπληρωματικά μέτρα για την εφαρμογή του παρόντος κανονισμού. Τα μέτρα αυτά γνωστοποιούνται στην Επιτροπή το αργότερο στις 15 Αυγούστου 1993.

Άρθρο 10

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιουλίου 1993.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 12 Ιουλίου 1993.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 181 της 1. 7. 1992, σ. 12.

(2) ΕΕ αριθ. L 154 της 25. 6. 1993, σ. 19.

(3) ΕΕ αριθ. L 67 της 15. 3. 1976, σ. 29.

(4) ΕΕ αριθ. L 215 της 30. 7. 1992, σ. 5.

(5) ΕΕ αριθ. L 355 της 5. 12. 1992, σ. 1.

(6) ΕΕ αριθ. L 201 της 27. 7. 1976, σ. 14.

(7) ΕΕ αριθ. L 358 της 8. 12. 1992, σ. 9.

(8) ΕΕ αριθ. L 88 της 8. 4. 1993, σ. 27.

(9) ΕΕ αριθ. L 38 της 16. 2. 1993, σ. 12.

(10) ΕΕ αριθ. L 199 της 24. 7. 1976, σ. 1.

(11) ΕΕ αριθ. 172 της 30. 9. 1966, σ. 3025/66.